ครม.ไฟเขียวเงินกู้กว่า 1 หมื่นลบ. “รฟท.” หวังเสริมสภาพคล่องหลังขาดทุนต่อเนื่อง
ครม.ไฟเขียวเงินกู้กว่า 1 หมื่นลบ. "รฟท." หวังเสริมสภาพคล่องหลังขาดทุนต่อเนื่อง
21 ม.ค. 2563

น.ส.ไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติเห็นชอบให้การรถไฟแห่งประเทศไทย (รฟท.) กู้เงินเพื่อใช้ในการดำเนินงานและกู้เงินระยะสั้น ประจำปี 2563 เนื่องจาก รฟท.ประสบปัญหาขาดทุนอย่างต่อเนื่อง จึงจำเป็นต้องกู้เงินเพื่อบรรเทาการขาดสภาพคล่องและป้องกันไม่ให้เกิดภาวะเงินสดขาดมือ ประกอบด้วย วงเงินสำหรับการดำเนินงาน 10,910 ล้านบาท และวงเงินกู้ระยะสั้น และวงเงินเบิกเกินบัญชี 800 ล้านบาท โดยให้กระทรวงการคลังเป็นผู้ค้ำประกัน
“เหตุที่ทำให้การรถไฟฯ ต้องขาดทุนต่อเนื่อง อาจเป็นเพราะการรถไฟฯ ต้องมีส่วนช่วยในการลดภาระค่าครองชีพในการเดินทางของประชาชน โดยเฉพาะผู้มีรายได้น้อย ส่งผลให้กระแสเงินสดที่มีไม่เพียงพอ รายจ่ายมากกว่ารายรับ จึงจำเป็นต้องกู้เงินมาใช้ในส่วนนี้ อีกทั้งวงเงินเบิกเกินบัญชีเพื่อนำมาใช้ในการจัดซื้อจัดจ้าง และชำระเงินที่มีสัญญาผูกพัน ตลอดจนลดความเสี่ยงด้านสภาพคล่อง จึงต้องกู้เงินวงเงินระยะสั้น มีระยะเวลา 1 ปี” น.ส.ไตรศุลีระบุ